《次韵德发驱虎》
宋代·孙觌

三窟憎狡兔，两端忌首鼠。含糊有前却，遗患在养虎。

操刀贵能有，坐见皮寝处。应须下车搏，不待探穴取。

恢恢天漏网，汹汹国破斧。惊呼咤万口，走避空一府。

长围起伏虚，尺箠下戛敔。迷行出汉圈，送死入郑圃。

大彘保尻领，童儿聚俦侣。枯颅归阁束，败鞟实庭旅。

宁堪裹马革，但恐污牛弩。三患古所害，一死谁贳汝。

绿林啸亡命，首祸自吕母。师行费千金，城坏堕百堵。

踞鞞体欲消，囊笏颊谁拄。要先群鲸戮，未快一虎去。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。